Diagramma del Stüve

El **diagramma del Stüve** a l’è vun di diagramma tèrmodinamich (insèma al Nomogramma de l'Herlofson e al tefigramma) che 'l servìss de analizzà la struttura tèrmica de l’atmosfera terrèstra e per fà i prevision meteorològich (i diagramma fàa su a quèl fin chì hinn anca ciamàa diagramma aerològich).

## Descrizion

El diagramma del Stüve el ven doprà per rappresentà in su on diagramma i valor de la temperadura e del pont de rosada vegnùu foeura di misùr effettuàa cont i radio-sondagg , i reoplan e i satèllit meteorològich che ne fànn trà foeura la stabilità convettiva oppùr l’energia potenzial convettiva disponibil (CAPE, sigla de la lengua inglesa che la voeur dì *Convective Available Potential Energy*). De fianch del diagramma del Stüve, pòden anca vèss mìss di frècc piscinìtt che insegnen la direzion e la fòrza di vent a divèrsi livèj de pression. 

El diagramma del Stüve l’è stàa sviluppàa in del 1927 del meteoròlogh todèsch Georg Stüve (1888-1935) e l’è  stàa accettàa a la svèlta per via de la soa semplicità de già che ‘l dopera di lìnej drizz per i trè variabel principàj: la pression, la temperadura e la temperadura potenzial. Per via de la semplificazion a hinn andàa perdùu i requisiti de eguaglianza di àarej (de l'equazion del Clausius–Clapeyron) che inveci a hinn sodisfàa in du di alter diagramm dopràa in quèll camp chì, o ben el nomogramma de l'Herlofson e  ‘l tefigramma. In di aplicazion pràtegh tuttmanch quèlla semplificazion chì l'ingenera minga di problema particolar. 

El sistèma de riferiment cartesian doperàa l’è tal che i ass i gh’hànn ‘me coordinad la temperadura  (*T*), la pression (*p* o *pk*);

k = R / c_p l'è  (indoe *R* l’è la costanta universal di gas per l'aria sècca e c_p l’è el calor specifich de l'aria a pression costanta).

A l’è on diagrama che ‘l gh’ha su tanti curv: 

* Linej isòbar: la pression atmosferega l’è rappresentada in su l’ass vertical in scala logaritmica, i linej isobar hinn orizzontaj;
* Linej isotèrmi: la temperadura a l’è rappresentada in su l’ass orizzontal in scala linear; i linej isotérmi hinn verticaj;
* Linej isoigrometrich: i linej isoigrometrich hinn on poo inclinàd vèrs sinistra;
* Linej adiabategh sècch: i linej  che rappresenten i trasformazion termodinamich adiabategh sècch (o ben senza scambi de calor e senza condensa del vapor de l’acqua)  hinn inclinàa vèrs sinistra pussée di isotèrmi;
* Linej adiabategh satur: i linej che rappresenten i trasformazion termodinamich adiabategh satur (o ben senza scambi de calor con l’ambient de foeura, ma con scambi de calor sconduu per via de la condensa ) tenden a sinistra ma men di adiabategh sècch.

In sul diagramma del Stüve poden vèss rappresentàa i dati del stat vertical de la troposfera misuràa per mèzz del radio-sondagg, oppur prevìst per via di modèj meteorologich:

* la curva de stat (che la designa come la temperadura la varia in funzion de la pression - o ben de la quòta che a lee l’è collegada);
* la temperadura de rosada (variazion de la temperadura de rosada con la quòta);
* la curva che la rappresenta i variazion de temperadura che ona bolla d’aria in salida la gh’avarìss. .

## Riferiment


## Vos correlaa

* Diagramma aerològich
* Nomogramma de l'Herlofson
* Tefigramma